31975R1997
L 202/57
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1997/75 НА КОМИСИЯТА
от 31 юли 1975 година
за изменение на Регламент (ЕИО) № 1579/74 относно предварителното фиксиране на таксата върху вноса на скорбялните продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент № 120/67/ЕИО на Съвета от 13 юни 1967 г. за общата организация на пазара на зърнените култури (1), последно изменен с Регламент (ЕИО) № 665/75 (2) и по-специално член 15, параграф 3 от него;
като взе предвид Регламент № 359/67/ЕИО на Съвета от 25 юли 1967 г. за общата организация на пазара на ориз (3), последно изменен с Регламент (ЕИО) № 668/75 (4) и по-специално член 13, параграф 3 от него,
като взе предвид Регламент (ЕИО) № 1052/68 на Съвета от 23 юли 1968 г. относно режима на внос и износ на продукти, получени от преработката на зърнени култури и ориз (5), последно изменен с Регламент (ЕИО) № 980/75 (6) и по-специално член 2, параграф 2 и член 5 от него;
като има предвид, че член 3, параграф 1 от Регламент (ЕИО) № 1579/74 на Комисията от 24 юни 1974 г. относно процедурата за изчисляване на таксата върху вноса на продукти, получени от преработката на зърнени култури и ориз и предварителното фиксиране на тази такса за тези продукти, както и за комбинирани фуражи, произведени от зърнени култури (7), последно изменен с Регламент (ЕИО) № 3103/74 (8) предвижда за скорбялните продукти предварително фиксираната такса върху вноса да се коригира единствено в случай на промяна на равнището на цените, наречени „за снабдяване на пазара“; като има предвид, че Регламент (ЕИО) № 1955/75 на Съвета от 22 юли 1975 г. относно възстановяването при производство в сектора на зърнени култури и ориза (9) вече не предвижда цени с термина „за снабдяване на пазара“; като има следователно предвид, че е необходимо да се предвиди корекция, чиито икономически последствия са сходни с тези на предвидената понастоящем корекция;
като има предвид, че предвидените в настоящия регламент мерки са в съответствие със становището на Управителния комитет по зърнените култури,
ПРИЕ НАСТОЯЩИЯ РЕГЛАМЕНТ:
Член 1
Текстът на член 3, параграф 1, букви а) и б) от Регламент (ЕИО) № 1579/74 се заменя със следното:
„а)
В случая, посочен в предходната алинея и с изключение на продуктите от подпозиция 23.07 Б на тарифата, посочени в приложение А към Регламент № 120/67/ЕИО, таксата се коригира при необходимост в зависимост от праговата цена на основния продукт или продукти, използвани за изчисляването на променливия компонент от таксата в сила в деня на вноса, без с това да се засяга евентуалното прилагане на на член 15, параграф 3, втора алинея от Регламент № 120/67/ЕИО. Тази корекция се извършва, като се увеличава или намалява предварително фиксираната такса с разликата между праговата цена в сила през месеца, в който е подадено заявлението за 100 килограма основен продукт и тази в сила през месеца на вноса, като тази разлика се умножава по коефициента, посочен в колона 4 на приложението към Регламент (ЕИО) № 1052/68;
б)
По отношение на продуктите, посочени в член 2, предварително фиксираната такса се коригира и ако възстановяванията при производство, определени в член 1 от Регламент (ЕИО) № 1955/75, претърпят промяна между деня на подаване на заявлението за лицензия и деня на вноса. Тази корекция се извършва, като се увеличава или намалява предварително определената стойност на таксата с разликата, произтичаща от тази промяна, като въпросната разлика се умножава по коефициента, посочен в колона 4 на приложението към Регламент (ЕИО) № 1052/68 за съответните продукти.“
Член 2
Настоящият регламент влиза в сила на 1 август 1975 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 31 юли 1975 година